《自施秉放舟至镇远》
清代·莫友芝

眼谢飞电激，耳续怒雷閧。前山戢首揖，后岭折腰送。

隆冬江益清，妙转势逾纵。石门重百关，天影割一缝。

去来讶无路，大笑落深瓮。幽奇幻神怪，鞭箠杂麟凤。

高岩削仍皴，清籁断还弄。经雪万松花，悬泉一川雺。

昨来困泥淖，竟日积愁恐。舟行如释负，快意诧难共。

同侪竞歌赏，登岸惜倥偬。追逋失已多，回首如一梦。

作者简介：（1811—1871）贵州独山人，字子偲，号郘亭，晚号眲叟。莫与俦子。道光十一年举人。家世传业，通文字训诂之学，与郑珍俱为西南大师。工诗。尤工真行篆隶书。咸丰间以知县用，弃去，游江南，客曾国藩幕，与学者张文虎、张裕钊等校雠经史。有《郘亭知见传本书目》、《郘亭诗钞》、《遵义府志》、《声韵考略》等。